Мэлыжьыхьым и 25-м и ныбжьыр илъэс 60 ирокъу биологие щIэныгъэхэм я доктор, профессор Щхьэгъэпсо Сэфарбий Хьэсэнбий и къуэр
КъБР-м щIэныгъэмкIэ щIыхь зиIэ и лэжьакIуэ, Естественнэ щIэныгъэхэмкIэ урысей академием и член-корреспондент, ЩIэныгъэхэмкIэ Дунейпсо Адыгэ Академием и академик Щхьэгъэпсо Сэфарбий къызыхэкIа лъэпкъми къэралми щхьэпэ щIэныгъэлI гумызагъэщ. Абы итхащ монографие купщIафIэхэр, статья, доклад гъэщIэгъуэнхэр, еджапIэхэм папщIэ тхылъхэр. Сэфарбий и Iэдакъэм къыщIэкIа щIэныгъэ лэжьыгъэхэм папщIэ къыхуагъэфэщащ УФ-м, КъБР-м къабгъэдэкI щытхъу, щIыхь тхылъхэр, медалхэр. Абы лэжьыгъэшхуэ зэфIихащ КъБКъУ-м «Экологиемрэ географиемкIэ» къудамэр къыщызэIуахым.
ЩIыуэпсым, къэкIыгъэхэм елэжьынымкIэ Щхьэгъэпсо Сэфарбий Кавказ Ищхъэрэм и IэщIагъэлI нэхъыфIхэм ящыщщ. Щхьэгъэпсо Сэфарбий и цIэр фIыкIэ щыIуащ хамэ къэралхэми. Абы мызэ-мытIэу къызэригъэпэщащ дунейпсо щIэныгъэ-практикэ конференцхэр, езыри жыджэру хэтащ зэIущIэ куэдым. Щхьэгъэпсор долажьэ щIэныгъэм япэ лъэбакъуэхэр щызыч ныбжьыщIэхэм, абы и нэIэм щIэту гъэхьэзыра хъуащ щIэныгъэхэм я кандидатхэр, докторхэр.
ЗэфIэкI лъагэ зыбгъэдэлъ щIэныгъэлI цIэрыIуэм до-хъуэхъу узыншагъэ быдэ иIэу, насыпыфIэу иджыри куэдрэ адыгэ лъэпкъым, къэралым хуэлэжьэну.
ЩIэныгъэхэмкIэ Дунейпсо Адыгэ Академие,
Дунейпсо Адыгэ Хасэ,
Къэбэрдей Адыгэ Хасэ,
«Адыгэ псалъэ» газетым и лэжьакIуэхэр.
